ORDE do 8 de outubro de 2009 pola que se convocan bolsas para a realización de estudos de especialización no ámbito da interpretación musical no ano académico 2009-2010.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/10/2009

A Lei orgánica 2/2006, do 3 de maio, de educación, establece no seu artigo 45 que as ensinanzas artísticas teñen como finalidade proporcionarlle ao alumnado unha formación artística de calidade e garantir a cualificación dos futuros profesionais, engadindo que os estudos superiores de música teñen a condición de ensinanzas artísticas superiores.
Por outra parte, o artigo 58 da dita lei determina que os estudos de posgrao cursados nas ensinanzas artísticas conducirán a títulos equivalentes, para todos os efectos, aos títulos universitarios deste nivel educativo.
Nesta liña, as ensinanzas artísticas superiores deberán sumarse á progresiva harmonización dos sistemas de formación que exixe a construción da nova estrutura educativa, iniciada en 1999 coa Declaración de Boloña e que prevé o horizonte de 2010/2011 para a plena consecución dos obxectivos de converxencia establecidos no denominado Espazo Europeo de Educación Superior.
En consecuencia, procede que por parte da Consellería de Educación e Ordenación Universitaria se establezan accións que favorezan o desenvolvemento de cursos de posgrao de interpretación musical coas máximas garantías de éxito e, ao mesmo tempo, que sitúen estas ensinanzas ao mesmo nivel que as ensinanzas universitarias europeas, con que deben confluír nos eidos da creación, a interpretación e a investigación nesta materia.
Polo que antecede, esta consellería
DISPÓN:
Artigo 1º.-Obxecto.
Convócanse, en réxime de concorrencia competitiva, bolsas para a realización de estudos de especialización no ámbito da interpretación musical. Estas bolsas teñen como finalidade contribuir a lograr a máis alta capacitación profesional dentro do proceso de especialización de estudos dos titulados superiores nos conservatorios superiores de música de Galicia.
Artigo 2º.-Beneficiarios/as.
1. Poderán ser beneficiarios/as destas bolsas os titulados e tituladas superiores de especialidades instrumentais de música polos conservatorios superiores de música de Galicia que estean admitidos en niveis de posgrao ou cursos de especialización equivalentes para o curso 2009/2010 nalgún centro de estudos superiores de música.
2. Tamén poderán ser beneficiarios/as os alumnos e alumnas dos conservatorios superiores de música de Galicia que teñan pendente unicamente a superación do exame correspondente ao concerto de fin de carreira, sempre e cando estean admitidos en niveis de posgrao para o curso 2009/2010 nalgún centro de estudos superiores de música.
Artigo 3º.- Orzamento.
Para a concesión das bolsas destinarase un total de 50.000 euros con cargo á aplicación orzamentaria 45.04.422E.480.0, dos cales 40.000 euros serán por conta dos orzamentos xerais da Comunidade Autónoma de Galicia para o ano 2009 e os 10.000 euros restantes con cargo aos orzamentos do ano 2010. Este orzamento distribuirase en bolsas de ata 5.000 euros cada unha para cursar estudos durante o curso escolar 2009-2010.
Artigo 4º.-Requisitos dos/as solicitantes.
1. Ser menor de 26 anos no momento de publicación desta convocatoria no Diario Oficial de Galicia.
2. Estar admitido en niveis de posgrao para o curso 2009/2010 nalgún centro de estudos superiores de música. Considerando as características propias dos estudos de interpretación musical e tendo en conta o seu alto grao de especialización, así como os distintos modelos de formación que se imparten nas distintas institucións que ofertan ensinanzas especializadas de música no estranxeiro ou en España, tamén se poderán admitir, en función do interese do proxecto e da valía do candidato ou candidata, proxectos que non conduzan á obtención de títulos de posgrao.
3. Ter cursado os estudos superiores de música en calquera especialidade instrumental nalgún dos conservatorios superiores de música de Galicia e cumprir as condicións do artigo 2º desta orde.
Artigo 5º.-Presentación de solicitudes.
1. As solicitudes, segundo o modelo que se publica como anexo a esta orde, deberán presentarse no prazo dun mes contado a partir do día seguinte ao da publicación desta convocatoria no Diario Oficial de Galicia, por algunha das formas que se detallan a continuación:
a) No rexistro xeral da Xunta de Galicia, ou ben en calquera dos rexistros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, para a presentación de instancias.
b) Nas oficinas de correos, en sobre aberto para que sexan datadas e seladas polo/a funcionario/a de correos antes de que proceda á súa certificación postal.
Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o derradeiro do mes.
2. A solicitude deberá ir acompañada da seguinte documentación:
a) Fotocopia do DNI ou documento equivalente.
b) Fotocopia compulsada do título superior de música na especialidade instrumental correspondente ou documento que legalmente o substitúa, agás os solicitantes que participen polo disposto no número 2 do artigo 2º.
c) Certificación académica oficial expedida polo conservatorio superior de música de Galicia en que realizou os estudos.
d) Documento acreditativo de estar admitido en niveis de posgrao ou cursos de especialización equivalentes para o curso 2009/2010 nalgún centro de estudos superiores de música.
e) Memoria explicativa do proxecto de estudos que se vai realizar dunha extensión non superior a 4 páxinas, formato DIN A-4, escritos por unha soa cara a dobre espazo, cunha letra tipo Times New Roman, tamaño 12, na cal deberá constar o tipo de estudos que o/a solicitante proxecta realizar e o nivel académico da titulación a que aspira. O proxecto de estudos deberá constatar a relación directa dos estudos que se van realizar coa especialidade instrumental de cada solicitante, ademais dos obxectivos académicos que se pretenden acadar e o calendario de estudos.
f) Gravación recente do solicitante de 15 minutos de duración mínima e en formato DVD. Na portada deberá constar claramente o nome e apelidos do aspirante, a data da gravación, así como a relación de obras e autores.
g) Programa libre do concerto para a realización da proba práctica que se recolle no artigo 6 desta convocatoria, cunha duración estimada de 20 minutos na cal se indique claramente o título, o/a autor/a e a duración aproximada de cada obra.
h) Declaración do conxunto de todas as solicitudes efectuadas, ou concedidas para o mesmo proxecto ou actividade ante as administracións públicas competentes, ou outros entes públicos.
i) Declaración responsable de que os/as beneficiarios/as non incumpren as condicións previstas nos números 2º e 3º do artigo 10 da Lei 9/2007, do 13 de xuño, de subvencións de Galicia.
3. Unha vez rematado o prazo de presentación de solicitudes, publicarase unha lista de solicitudes admitidas e excluídas, sinalando as causas da exclusión, nos taboleiros de anuncios da Consellería de Educación e Ordenación Universitaria, nos dos seus departamentos territoriais, nos dous conservatorios superiores de música de Galicia e na internet no seguinte enderezo:
http://www.edu.xunta.es/ea
4. Os/as solicitantes disporán de dez días hábiles a partir da data de publicación da lista de solicitudes admitidas, para formular as alegacións que consideren oportunas. Valoradas as alegacións presentadas, notificaráselles aos interesados o lugar e a data para a realización da proba práctica ante a comisión de selección. Os/as aspirantes que non se presenten a esta proba quedarán automaticamente excluídos/as do proceso de selección.
Artigo 6º.-Selección de bolseiros/as.
1. A selección de bolseiros/as farase en réxime de publicidade, obxectividade e concorrencia competitiva. Aqueles solicitantes que, tras a presentación da documentación requirida, resultasen admitidos serán avaliados por unha comisión de expertos/as nomeados/as pola Dirección Xeral de Educación, Formación Profesional e Innovación Educativa, que elevará a súa proposta de adxudicación ao conselleiro de Educación e Ordenación Universitaria, quen resolverá o que proceda.
2. A selección realizarase en dúas fases:
a) Unha preselección de candidatos/as con base na nota media do expediente académico, na gravación enviada por eles/elas xunto coa solicitude, así como na memoria explicativa do seu proxecto. A comisión valorará a gravación de 1 a 10 puntos. A puntuación total desta fase será o resultado da media ponderada da valoración do expediente (40%), da memoria (20%), e da gravación (40%). Esta fase terá carácter eliminatorio e para superala será preciso acadar unha valoración igual ou superior a sete puntos.
b) Unha proba práctica de carácter público na cal deberán interpretar o programa de concerto presentado segundo o disposto no artigo 5º, número 2 g) desta orde, e que será avaliada pola mesma comisión cunha puntuación de 1 a 10. A comisión de selección elaborará unha proposta de adxudicación das bolsas e enviaralla ao conselleiro de Educación e Ordenación Universitaria, quen resolverá o que proceda.
c) No caso de que o número de aspirantes ás bolsas fose inferior ao número das que acorde conceder a comisión de expertos, esta poderá prescindir da realización da proba establecida na fase b) deste artigo e no punto 2 g) do artigo 5º.
3. A comisión de expertos está facultada para acordar e ditar os actos necesarios sobre os aspectos previstos nos artigos 2º e 3º desta orde.
Artigo 7º.-Resolución, publicación e pagamento das bolsas.
1. A resolución de concesión das bolsas, acordada nos extremos do artigo 34 do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro, publicarase no Diario Oficial de Galicia e na páxina web da Consellería de Educación e Ordenación Universitaria
http://www.edu.xunta.es/ea
, de conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, polo que a presentación da solicitude leva implícita a autorización para o tratamento necesario dos datos dos beneficiarios e beneficiarias e da súa publicación na citada páxina web. A dita resolución poderá ser impugnada mediante recurso potestativo de reposición ante o conselleiro de Educación e Ordenación Universitaria no prazo dun mes contado a partir do día seguinte ao da publicación no Diario Oficial de Galicia, de acordo co disposto nos artigos 116 e 117 da Lei 30/1992, do 26 de novembro, de réxime xurídico das
administracións públicas e do procedemento administrativo común, modificada pola Lei 4/1999, ou ben directamente mediante recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
2. As solicitudes non incluídas na resolución de concesión entenderanse desestimadas.
3. O bolseiro ou bolseira comprométese a cumprir todas as condicións recollidas nesta orde mediante a presentación da seguinte documentación que deberá remitir á Dirección Xeral de Educación, Formación Profesional e Innovación Educativa (edificio San Caetano s/n, bloque 2, 2º andar, 15781 Santiago de Compostela), no prazo de 10 días contados desde a publicación da resolución:
a) Aceptación ou renuncia á bolsa.
b) Declaración xurada de que non ten concedidas outras bolsas ou axudas financiadas con fondos públicos ou privados, así como soldos ou salarios que impliquen vinculación contractual ou estatutaria do bolseiro ou bolseira ou calquera tipo de ingresos pola prestación de servizos profesionais ou a realización de traballo remunerado.
c) Xustificante bancario en que consten os datos da entidade e o código da conta na cal o beneficiario ou beneficiaria desexa que se lle faga efectivo o pagamento. Nesta conta, o beneficiario ou beneficiaria debe figurar necesariamente entre os titulares.
4. Transcorrido este prazo sen que se achegue a citada documentación, considerarase que o interesado ou interesada desistiu da súa petición e decaído o dereito á bolsa concedida.
5. As vacantes que se produzan serán substituídas de acordo coa lista de suplentes que se estableza na resolución de concesión.
6. O prazo máximo para resolver as solicitudes correspondentes ás accións especificadas nesta orde será de seis meses, contados a partir do día seguinte ao da publicación da convocatoria no Diario Oficial de Galicia; producirá efectos desestimatorios a falta de resolución.
7. O pagamento farase efectivo en dous prazos, a través de conta ou libreta de aforros aberta a nome da persoa beneficiaria. O primeiro pagamento, ata o máximo do 80% da bolsa concedida, correspondente aos gastos de matrícula, desprazamento, aloxamento e mantenza, farase efectivo no ano 2009 logo da publicación da resolución das axudas no Diario Oficial de Galicia. O segundo pagamento correspondente ao resto da bolsa, e ata un máximo do 20%, farase efectivo no ano 2010 logo de completar a actividade, para o que deberá presentar a correspondente memoria da actividade. En ambos os dous casos os bolseiros ou bolseiras terán que presentar os xustificantes dos gastos correntes en que incorreron, nos termos previstos no artigo 51 do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro.
Artigo 8º.- Incompatibilidades e obrigas dos bolseiros.
1. Estas bolsas son incompatibles con outras bolsas ou axudas financiadas con fondos públicos ou privados que teñan a mesma finalidade, así como soldos ou salarios que impliquen vinculación contractual ou estatutaria do bolseiro ou bolseira ou calquera tipo de ingresos pola prestación de servizos profesionais ou a realización de traballos remunerados. De acordo co establecido no artigo 1.1º 3 da Lei 62/2003, do 30 de decembro, de medidas fiscais, administrativas e da orde social, estas bolsas están exentas do imposto sobre a renda das persoas físicas.
2. Os/as bolseiros/as están obrigados/as a realizar as actividades previstas no proxecto de estudos e cumprir os seus obxectivos con aproveitamento, para o cal deberán presentar unha memoria ao remate da estadía que xustifique as actividades realizadas e os estudos superados no período para o que está destinada a bolsa.
3. Os beneficiarios ou beneficiarias teñen a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control de destino das bolsas, segundo dispón o artigo 14.1º k) da Lei 9/2007, do 13 de xaneiro, de subvencións de Galicia.
4. De acordo co artigo 11 d) da citada Lei 9/2007, os beneficiarios ou beneficiarias teñen a obriga de comunicarlle ao órgano competente a obtención doutras axudas, así como a modificación das circunstancias que fundamentasen a concesión da bolsa.
5. O incumprimento por parte do bolseiro ou bolseira de calquera das condicións recollidas nesta orde e demais normas aplicables poderá constituír causa determinante de revogación da axuda e do reintegro total ou parcial polo beneficiario ou beneficiaria das cantidades percibidas, xunto cos xuros de demora que lle puidesen corresponder en cada caso, segundo o previsto nos artigos 14 e 33 da citada Lei 9/2007 e segundo o procedemento que prevé o artigo 77 do citado Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro.
Disposicións adicionais
Primeira.-A presentación da solicitude da bolsa comportará a autorización á Consellería de Educación e Ordenación Universitaria para facer públicos nos rexistros regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas, así como ás sancións impostas. A reserva que o peticionario ou peticionaria poida facer no sentido de non autorizar a obtención de datos ou a publicidade dos datos nos rexistros, que en todo caso terá que se expresar por escrito, poderá dar lugar á exclusión do proceso de participación para poder obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.
Segunda.-Toda alteración das condicións tidas en conta para a concesión da subvención poderá dar lugar á modificación da resolución da concesión, nos termos previstos na Lei 9/2007, do 13 de xuño, de subvencións de Galicia e no Decreto 11/2009, do 8 de xaneiro, polo que se aproba o seu regulamento.
Terceira.-Esta convocatoria poderá ser impugnada mediante recurso potestativo de reposición ante o conselleiro de Educación e Ordenación Universitaria no prazo dun mes contado a partir do día seguinte ao da publicación no Diario Oficial de Galicia, de acordo co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, ou ben directamente mediante recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Disposicións derradeiras
Primeira.-Autorízase a Dirección Xeral de Educación, Formación Profesional e Innovación Educativa para ditar os actos e medidas necesarios para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de outubro de 2009.
Jesús Vázquez Abad
Conselleiro de Educación e Ordenación Universitaria
Ver referencia pdf "20500D004P009.PDF"